  Майя Бывальцева Удмуртилэн тӧроез Александр Соловьёв пусйиз, сӥзьыл ортчоно быръёнъёсын тунсыкъяськон калык пӧлын бадӟым луоз. Со сярысь вераз Москваын «Единая Россия» партилэн ӧтчамаз, улосвыл кивалтӥсь отчы ӧтем куно луыса мынӥз. «Ми Россиысь Кун Думае депутатъёсты быръёмы. Туж кулэ валаны, кинъёс луозы милям депутатъёсмы. Валамон, азьпалан трос уж. Малпасько, калык милемыз кылоз. Малпасько, тунсыкъяськон бадӟым луоз (Россиын но Удмуртиын улӥсьёслэн — ред.). Ми депутатъёсты вить арлы быръёмы. «Единая Россия» сяна, асьсэлэсь кандидатъёссэс мукет партиос но ӵектозы», — вераз Александр Соловьёв. Тодэ вайытом, 27-тӥ инвожое «Единая Россия» партилэн 15-тӥ ӧтчамаз тодмо луозы кандидатъёс, кудъёсыз Россиысь Кун Думае быръёнъёсы пыриськозы. Со сяна, партилэсь матысь вить аръёслы программазэ юнматыны чакламын. Вераны кулэ, мукет партиослэн кандидатъёссы тодмо луозы соослэн ӧтчамъёссы бере. Кылсярысь, 25-тӥ инвожое КПРФ Удмуртилэсь федерал списокъя но одӥг мандатъем округъёсъя кандидатъёслэсь нимъёссэс вераз. Тегъёс: быръёнъёс Удмуртия ЕдинаяРоссия АлександрСоловьёв КунДума  